«Holger Danske» har flere betydninger.
Medlemmer av Holger Danske-gruppen arresterer mistenkte nazi-sympatisører i mai 1945.
**Holger Danske** var en av de største motstandsgrupper i København under andre verdenskrig. Den talte opptil 350 medlemmer ved krigens avslutning i 1945. Gruppen sto for likvidering av rundt 200 angivere og over 100 sabotasjeaksjoner. Gruppen ble stiftet våren 1943 på adressen Overgaden neden Vandet 51B i Christianshavn i København, der det er oppsatt en minnetavle over inngangsdøren.

Gruppen tok navn etter sagnhelten Holger Danske. Holger Danske var en «borgerlig» motstandsgruppe, i motsetning til den andre store motstandsgruppen «BOPA» som var dannet av kommunister og veteraner fra den spanske borgerkrig. Holger Danske eller HD var delt inn i flere grupper I, II, III, IV og V. Av hensyn til sikkerheten kjente ikke gruppene hverandre innbyrdes.

Holger Danske ble sprengt av tyskerne ved to anledninger, men det lyktes dem ikke å identifisere alle medlemmene. Gruppen hadde store tap, da 64 personer enten ble henrettet eller drept under aksjon. Natt til 9. august 1944 ble 11 motstandsfolk hentet med lastebil i Vestre Fængsel i København, med beskjed om at de skulle flyttes i håndjern til en fangeleir i Sønderjylland. Men ved landsbyen Rorup nær Osted mellom Roskilde og Ringsted ble de kommandert ut av lastebilen, og i nattemørket ventet en tysk dødspatrulje («massakren ved Osted»). De døde ble kjørt tilbake til København og lagret i kjelleren på Shellhuset, før de ble gravd ned ved Svanemøllen. Dette var hevn for likvideringen av Robert Sustmann Ment som var gått i tysk tjeneste. Etter krigen ble det fastslått at 7 av de 11 var drept med nakkeskudd, mens 4 hadde store skuddskader i brystet. Alle var skutt på kloss hold.

Blant de største aksjonene var sprengningen av Forumhallen på Frederiksberg i 1943 og angrepet på verftet Burmeister & Wain i 1944.

To av Holger Danskes medlemmer var de kjente motstandsmennene Jørgen Haagen Schmith (alias «Citronen») som ble medlem av gruppen våren 1943, samt Bent Faurschou Hviid (alias «Flammen») som ble medlem fra høsten 1943. Begge deltok i sabotasjeaksjoner i ulike Holger Danske-undergrupper og gjennomførte sammen en rekke likvideringer i 1944. «Citronen» og «Flammen» døde med en ukes mellomrom i oktober 1944. «Citronen» ble skutt av tyskerne under voldsom kamp på Jægersborg Allé, og «Flammen» tok sitt eget liv under en razzia i Gentofte. Dikteren Morten Nielsen var knyttet til gruppen, og ble drept av et skudd i august 1944 ved levering av en Luger-pistol til «Citronen».

Referanser
----------

1. ↑
2. ↑
3. ↑
4. ↑

Eksterne lenker
---------------

* *Gemüse fortæller. Erindringer fortalt af Gemüse i mindet om Flammen og Citronen*, Sofie-Amalie Høgsbro Østergaard, ISBN 87-85211-58-3
* *4. maj: en antologi om krig og besættelse ISBN 87-989996-5-6*
* Kæmp for alt, hvad du har kært *(erindringer) ISBN 87-00-94040-2*
* *Sabotage, amatørernes oprør*
* *De illegale : to Holger Danske sabotører fortæller*, Bob Herman, ISBN 87-7466-080-2
* *Besættelsen 1940-45, Politik, modstand, befrielse*, Politikens Forlag, ISBN 87-567-3203-1
* Nationalmuseets (Frihedsmuseets) site om Flammen og Citronen.
* *Kom maj- : En sabotørs dagbog*, Gunnar Dyrberg (Herman) ISBN 9788756809603

Portal: Danmark